ΑΠΟΦΑΣΗ ΤΗΣ ΕΠΙΤΡΟΠΗΣ

της 31ης Ιανουαρίου 2000

για περάτωση της διαδικασίας αντιντάμπινγκ σχετικά με τις εισαγωγές συσκευών λήψεως εικόνων για την τηλεόραση καταγωγής Ηνωμένων Πολιτειών της Αμερικής

[κοινοποιηθείσα υπό τον αριθμό Ε(2000) 208]

(2000/73/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως το άρθρο 9,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Στις 7 Δεκεμβρίου 1998, η Επιτροπή έλαβε καταγγελία σχετικά με ζημιογόνο, κατά τους ισχυρισμούς, πρακτική ντάμπινγκ σχετικά με τις εισαγωγές συσκευών λήψεως εικόνων για την τηλεόραση (εφεξής καλούμενων "ΣΛΤ") καταγωγής Ηνωμένων Πολιτειών της Αμερικής (εφεξής καλούμενων "ΗΠΑ").

(2) Την καταγγελία υπέβαλε η Philips BTS Broadcast Television Systems BV (που εφεξής καλείται "ο καταγγέλλων") που αντιπροσωπεύει σημαντικό ποσοστό της κοινοτικής παραγωγής ΣΛΤ σύμφωνα με τα άρθρα 4 παράγραφος 1 και 5 παράγραφος 4 του κανονισμού (ΕΚ) αριθ. 384/96 του Συμβουλίου (εφεξής καλούμενος "βασικός κανονισμός").

(3) Η καταγγελία περιείχε επαρκή εκ πρώτης όψεως αποδεικτικά στοιχεία όσον αφορά την πρακτική ντάμπινγκ και τη σημαντική προκύπτουσα ζημία, τα οποία θεωρήθηκε ότι δικαιολογούν την έναρξη διαδικασίας αντιντάμπινγκ.

(4) Η Επιτροπή, μετά από διαβουλεύσεις, άρχισε διαδικασία αντιντάμπινγκ, με ανακοίνωση που δημοσίευσε στην Επίσημη Εφημερίδα των Ευρωπαϊκών Κοινοτήτων(3), σχετικά με τις εισαγωγές στην Κοινότητα ΣΛΤ, που κατατάσσονται επί του παρόντος στους κωδικούς ΣΟ 8525 30 90, 8537 10 91, 8537 10 99, 8529 90 81, 8529 90 88, 8543 89 95, 8528 21 14, 8528 21 16, 8528 21 90, καταγωγής ΗΠΑ.

(5) Η Επιτροπή ενημέρωσε επίσημα τον παραγωγό-εξαγωγέα και τους εισαγωγείς που είναι γνωστό ότι ενδιαφέρονται, καθώς και τους εκπροσώπους της εξάγουσας χώρας και τους κοινοτικούς παραγωγούς, για την έναρξη της διαδικασίας. Τα ενδιαφερόμενα μέρη είχαν την ευκαιρία να γνωστοποιήσουν τις απόψεις τους γραπτά και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη διαδικασίας.

(6) Ο παραγωγός-εξαγωγέας της εν λόγω χώρας, καθώς και οι κοινοτικοί παραγωγοί και εισαγωγείς γνωστοποίησαν τις απόψεις τους γραπτά. Όλα τα μέρη που υπέβαλαν σχετική αίτηση εντός της καθορισθείσας προθεσμίας και ανέφεραν ότι υπήρχαν ειδικοί λόγοι έγιναν δεκτοί σε ακρόαση.

(7) Η Επιτροπή έστειλε ερωτηματολόγια σε όλα τα μέρη που είναι γνωστό ότι ενδιαφέρονται και σε όλες τις άλλες εταιρείες που αναγγέλθηκαν στην Επιτροπή εντός της προθεσμίας που καθόρισε η ανακοίνωση για έναρξη διαδικασίας.

(8) Η Επιτροπή αναζήτησε και επαλήθευσε όλες τις πληροφορίες που θεώρησε απαραίτητες για τον προσδιορισμό της πρακτικής ντάμπινγκ, της ζημίας και του κοινοτικού συμφέροντος και διεξήγαγε έρευνες στις εγκαταστάσεις των ακολούθων εταιρειών:

α) Κοινοτικοί παραγωγοί

- Philips BTS Broadcast Television Systems b.v. (Breda, The Netherlands),

- Thomson Broadcast Systems (Cergy-Saint Christophe, France) (που εφεξής καλείται "Thomson")·

β) Εισαγωγείς

- Sony Broadcast & Professional Europe (Basingstoke, UK)·

γ) Παραγωγός-εξαγωγέας

- Sony Professional Products Company (Boca Ratón, USA) (που εφεξής καλείται "Sony").

(9) Η έρευνα της πρακτικής ντάμπινγκ κάλυψε την περίοδο από την 1η Ιανουαρίου 1998 έως την 31η Δεκεμβρίου 1998 (που εφεξής καλείται "περίοδος έρευνας"). Η εξέταση της ζημίας κάλυψε την περίοδο από την 1η Ιανουαρίου 1995 έως το τέλος της περιόδου έρευνας (που εφεξής καλείται "υπό εξέταση περίοδος").

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

(10) Το υπό εξέταση προϊόν στην παρούσα διαδικασία είναι το ίδιο με αυτό που καλύπτεται από τη διαδικασία σχετικά με τις ΣΛΤ καταγωγής Ιαπωνίας(4) ήτοι συσκευές λήψεως εικόνων για την τηλεόραση που αποτελούνται από συνδυασμό των ακολούθων μερών, είτε εισάγονται μαζί είτε χωριστά:

α) κεφαλή συσκευής λήψεως με τρεις ή περισσότερους αισθητήρες (διατάξεις λήψης κυκλώματος ζεύγους φορτίων 12 mm ή περισσότερο), με περισσότερα από 400000 εικονοκύτταρα (pixels) η καθεμία, που μπορεί να συνδεθεί με οπίσθιο προσαρμογέα και που έχει προδιαγραφή, όσον αφορά το λόγο σήματος προς θόρυβο, 55 dB ή περισσότερο με συνήθη ενίσχυση η κεφαλή συσκευής λήψεως και ο προσαρμογέας μπορεί να περιέχονται σε ένα μόνο περίβλημα ή να εισάγονται χωριστά·

β) σκόπευτρο (με διαγώνιο 38 mm ή περισσότερο)·

γ) σταθμό βάσεως ή μονάδα ελέγχου της μηχανής λήψεως (CCU) που συνδέεται με τη συσκευή με καλώδιο·

δ) πίνακα ελέγχου λειτουργιών για τον έλεγχο της συσκευής λήψεως (π.χ. για την αναπροσαρμογή του χρώματος, το άνοιγμα του φακού ή του διαφράγματος μιας ενιαίας μηχανής λήψεως)·

ε) κύριο πίνακα ελέγχου (MCP) ή κύρια μονάδα ρύθμισης (MSU) με επιλεγμένη ένδειξη μηχανής λήψεως, για τον έλεγχο και την αναπροσαρμογή περισσότερων από μία συσκευών με τηλεχειρισμό.

(11) Το παρόν προϊόν κατατάσσεται επί του παρόντος στους κωδικούς ΣΟ 8525 30 90, 8537 10 91, 8537 10 99, 8529 90 81, 8529 90 88, 8543 89 95, 8528 21 14, 8528 21 16, 8528 21 90.

(12) Η Επιτροπή δεν είχε ενδείξεις σχετικά με διαφορές στα βασικά φυσικά και τεχνικά χαρακτηριστικά και χρήσεις των ΣΛΤ που παράγονται στις ΗΠΑ και είτε πωλούνται στην εγχώρια αγορά των ΗΠΑ είτε εξάγονται από τις ΗΠΑ στην Κοινότητα. Από την έρευνα προέκυψε ότι τα προϊόντα που παρήχθησαν και πωλήθηκαν από τον κοινοτικό κλάδο παραγωγής στην κοινοτική αγορά και αυτά που εισήχθησαν στην Κοινότητα από τις ΗΠΑ είχαν την ίδια βασική τεχνολογία και παρήχθησαν και τα δύο σύμφωνα με παγκόσμια βιομηχανικά πρότυπα. Και τα δύο προϊόντα είχαν τις ίδιες χρήσεις και συνεπώς ήταν εναλλάξιμα και ανταγωνιστικά μεταξύ τους. Ως εκ τούτου, σύμφωνα με τα παραπάνω, οι ΣΛΤ που κατασκευάστηκαν στις ΗΠΑ και πωλήθηκαν εγχωρίως ή εξήχθησαν προς την Κοινότητα και οι ΣΛΤ που παρήχθησαν και πωλήθηκαν από τον κοινοτικό κλάδο παραγωγής στην κοινοτική αγορά είναι ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

Γ. ΝΤΑΜΠΙΝΓΚ

(13) Από την έρευνα προέκυψε ύπαρξη πρακτικής ντάμπινγκ όσον αφορά τον μοναδικό παραγωγό-εξαγωγέα που είναι γνωστός στο πλαίσιο της παρούσας διαδικασίας.

Δ. ΖΗΜΙΑ ΚΑΙ ΑΙΤΙΩΔΗΣ ΣΥΝΑΦΕΙΑ

(14) Εντός της Κοινότητας, το εν λόγω προϊόν παρασκευάζεται από τον καταγγέλλοντα και από την εταιρεία Thomson. Και οι δύο εταιρείες συνεργάσθηκαν στην έρευνα. Συνεπώς αποτελούν τον κοινοτικό κλάδο παραγωγής, δεδομένου ότι αντιπροσωπεύουν 100 % της συνολικής κοινοτικής παραγωγής του εν λόγω προϊόντος κατά την έννοια του άρθρου 4 παράγραφος 1 του βασικού κανονισμού.

(15) Από την έρευνα προέκυψε ότι ο κοινοτικός κλάδος παραγωγής υπέστη σημαντική ζημία κατά την έννοια του άρθρου 3 παράγραφος 1 του βασικού κανονισμού. Επίσης διαπιστώθηκε ότι η εν λόγω ζημία προκλήθηκε από τις εισαγωγές από τις ΗΠΑ που αποτέλεσαν αντικείμενο ντάμπινγκ.

Ε. ΓΕΓΟΝΟΤΑ ΠΟΥ ΜΕΣΟΛΑΒΗΣΑΝ ΜΕΤΑ ΤΗΝ ΕΝΑΡΞΗ ΤΗΣ ΔΙΑΔΙΚΑΣΙΑΣ

(16) Μετά την έναρξη της διαδικασίας, ο μοναδικός παραγωγός-εξαγωγέας, ήτοι η Sony, πληροφόρησε την Επιτροπή ότι επρόκειτο να παύσει οριστικά τις δραστηριότητες παραγωγής ΣΛΤ στις ΗΠΑ, για να τις μεταφέρει οριστικά στην Κοινότητα. Οι υπηρεσίες της Επιτροπής επισκέφθηκαν τις εγκαταστάσεις της Sony και την μονάδα παραγωγής στις ΗΠΑ για να επαληθεύσουν τις πληροφορίες. Επιβεβαιώθηκε κατά τη διάρκεια της επίσκεψης για την επαλήθευση των στοιχείων ότι η Sony καταργεί προοδευτικά την παραγωγή ΣΛΤ στις ΗΠΑ με σκοπό το κλείσιμο των εγκαταστάσεων παραγωγής ΣΛΤ στις ΗΠΑ από το Σεπτέμβριο 1999 και τη μεταφορά τους στην Κοινότητα. Η εταιρεία προέβη για το σκοπό αυτό σε επίσημη ανακοίνωση στις 27 Σεπτεμβρίου 1999, με την οποία δήλωσε ότι η μεταφορά θα ολοκληρωθεί μέχρι τον Δεκέμβριο 1999.

(17) Ελλείψει άλλων παραγωγών ΣΛΤ στις ΗΠΑ, και δεδομένης της οριστικής παύσεως της παραγωγής του εν λόγω προϊόντος στις ΗΠΑ, οι εισαγωγές ΣΛΤ από τις ΗΠΑ θα παύσουν από τον Δεκέμβριο 1999. Υπό αυτές τις συνθήκες δεν χρειάζεται να ληφθούν προστατευτικά μέτρα.

ΣΤ. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(18) Ο κοινοτικός κλάδος παραγωγής ενημερώθηκε σχετικά με τα βασικά γεγονότα και παρατηρήσεις βάσει των οποίων η Επιτροπή προτίθετο να περατώσει τη διαδικασία. Στη συνέχεια ο κοινοτικός κλάδος παραγωγής γνωστοποίησε τις απόψεις του, τις οποίες εξέτασε επισταμένα η Επιτροπή,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ σχετικά με τις εισαγωγές συσκευών λήψεως εικόνων για την τηλεόραση, που κατατάσσονται επί του παρόντος στους κωδικούς ΣΟ 8525 30 90, 8537 10 91, 8537 10 99, 8529 90 81, 8529 90 88, 8543 89 95, 8528 21 14, 8528 21 16, 8528 21 90, καταγωγής Ηνωμένων Πολιτειών της Αμερικής.

Βρυξέλλες, 31 Ιανουαρίου 2000.

Για την Επιτροπή

Pascal LAMY

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ C 17 της 22.1.1999, σ. 4.

(4) Κανονισμός (ΕΚ) αριθ. 1015/94 του Συμβουλίου, της 29ης Απριλίου 1994, για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση καταγωγής Ιαπωνίας, όπως τροποποιήθηκε τελευταία από τον κανονισμό (ΕΚ) αριθ. 193/1999 του Συμβουλίου (ΕΕ L 22 της 29.1.1999, σ. 10).